...huwa jallega li dan ir-rapport jikkonkludi li għandhom jittieħdu passi kriminali kontra Mizzi fuq akkużi ta' ħasil tal-flus... Il-Kap tad-Delegazzjoni tal-Partit Nazzjonalista fil-Parlament Ewropew, l-MEP David Casa ressaq rapport tal-FIAU quddiem il-Qorti. Rapport li l-FIAU - l-aġenzija li tinvestiga l-ħasil ta’ flus -  lura f'Diċembru Casa kien akkuża illi "ħbiet" u li "ġie konkluż f’Marzu li għadda." Huwa ħabbar dan dalgħodu f'konferenza li saret f'Dar l-Ewropa. Casa qed jinsisti li dan ir-rapport allegatament jikkonkludi li għandhom jittieħdu passi kriminali kontra l-Ministru Konrad Mizzi fuq akkużi ta’ allegat ħasil ta’ flus u l-possibilità ta’ flus ġejjin mill-kriminalità. Fil-konferenza huwa jgħid li hemm diversi provi li mistennija jinkriminaw lill-Ministru Mizzi, fost dawn hemm dokumenti tal-Bank u dettalji ta' vjaġġar tal-istess Mizzi. Casa qed jisħaq li dan ir-rapport jikxef "il-gideb li għamel il-Ministru Mizzi biex jgħatti xturu u li allegatament jiżvela wkoll dati, figuri, ismijiet u fabrikazzjoniji ta' dokumenti." Casa jgħid li fir-rapport hemm "involut ukoll il-Bank Pilatus. Ir-rapport fih dettalji wkoll tan-negozjati li kien involut fihom Konrad Mizzi u dati fosthom dawk marbutin mal-bejgħ tal-Enemalta," jinsisti Casa. Minkejja dan Casa ma ppublikax dan ir-rapport, kif kien mistenni, u sostna li għalissa se jieħu r-rapport il-Qorti li mbagħad tiddeċiedi jekk tibdiex proċeduri kriminali. Qal ukoll li għandha ssir inkjesta dwar għalfejn l-FIAU ħbiet dan ir-rapport. Casa qal li r-rapport b'128 paġna b'kollox kien qed jiġi studjat minn tim legali u ta' esperti finanzjarji u wara li ngħata l-ewwel analiżi ħass illi mill-ewwel kellu jinforma lill-Qorti. Huwa qal illi l-inkjesta għandha tinvestiga lil Kionrad Mizzi filwaqt lin tistabbilixxi wkoll għalfejn l-FIAU, skont Casa, ħbiet dan ir-rapport. Min-naħa tiegħu, l-Avukat Jason Azzopardi qal li dan ir-rapport jikxef "skemi, sistemi, aġir, kollużjoni, ħasil ta' flus u korruzzjoni fuq skala enormi." Qal li dan huwa l-akbar skandlu ta' korruzzjoni f'Malta u li fih hemm involuti membri tal-eżekuttiv u uffiċjali għolja fl-Uffiċċju tal-Prim Ministru. Mistoqsi mill- ILLUM dwar x'passi jieħu jekk il-Maġistrat ma jiftaħx inkjesta, Casa insista li kif ir-rapport laqat lilu u lill-esperti, ċert li se jkun qed jolqot ukoll lill-Maġistrat. Lura f'Diċembru Casa kien qal hekk: “Naf li r-rapport ilu lest minn Marzu li għadda, iżda minkejja li għaddew tmien xhur, r-rapport baqa’ moħbi għand l-FIAU,” kien sostna David Casa. Preżenti kien hemm id-Deputati Nazzjonalisti Beppe Fenech Adami, kif ukoll Karol Aquilina. Kienu bosta minn naħa tal-Gvern, fosthom Jeffrey Pullicino Orlando illi fakkru li l-pussess u/jew tixrid ta' rapporti tal-FIAU huwa illegali. "Ir-rapport inkiteb biex ikun leaked " Il-Ministru għat-Turiżmu Konrad Mizzi iddeskriva r-rapport tal-FIAU, li dalgħodu David Casa ppreżenta lill-Qorti, bħala ħrafa. Fi stqarrija b’reazzjoni, qal li hemm kampanja kontrih minn bloggers tal-Partit Nazzjonalista u persuni viċin il-midja u insista li l-istess allegazzjonijiet mhux ippruvati huma fil-qalba ta’ dan “ir-rapport.” “Huwa ċar li din il-kampanja kienet ikoordinata ma’ min kiteb ir-rapport mhux konkluż u r-rapport inkiteb biex eventwalment ikun leaked," saħaq Mizzi. Kompla jgħid li kull investigazzjoni għandha turi li hu qatt ma rċieva pagamenti u insista li “kull rapport onest” għandu juri dan. Il-Ministru tenna li hu qatt ma għamel xejn ħażin u li t- trust u l-kumpanija fil-Panama li issa ġew xolti, qatt ma kellhom kontijiet bankarji u qatt ma rċevew pagamenti minn imkien fid-dinja. Saħaq li dan kien ikkonfermat minn kumpanija indipendenti tal-awditjar, Crowe Horwath.